21. schôdza NR SR - 1.deň - B. popoludní
Dátum: 2021-01-12
Poslanec: Mazurek, Milan (ĽS Naše Slovensko)
Druh vystúpenia: Vystúpenie v rozprave

70. Vážené dámy, vážení páni, bez akéhokoľvek nadsadzovania skutočnosti musím povedať, že vaša vláda je tá najneschopnejšia, aká v histórii Slovenskej republiky vládla. A vidia to všetci obyvatelia Slovenskej republiky, pociťujú to na svojich životoch a dávajú vám to jasne najavo. Ľudia na Slovensku, a to si musíte všímať každý okolo seba, nevedia, čo ich čaká zajtra. Nevedia, či náhle online dnes nezasadne vláda, od zajtra im zakáže vychádzať z domu. Nevedia, či sa zajtra premiér nerozplače na tlačovej konferencii, nepredlží núdzový stav alebo ich neprinúti v mínusových teplotách v dlhých radoch, aby sa išli otestovať nespoľahlivými testami, o ktorých hovorí, že by ich nedal ani svojmu psovi. Do takéhoto stavu a tisíce a tisíce ďalších príkladov neuveriteľných absurdít ste Slovensku republiku dostali. Ľudia vám neveria a vy sa tomu nemôžete diviť. Komunikácia predsedu vlády s jeho podpredsedom, to neustále nadávanie si, tie neustále roztržky, označovanie sa za idiotov, neustále sa obviňovanie z toho alebo hentoho namiesto toho, aby sa sústredili na riešenie problémov, už dosiahla také medze, že ľudia so znechutením sledujú akúkoľvek informáciu, ktorá sa týka čohokoľvek spojeného s politikou. A vy si to mnohí uvedomujete, vy to vidíte. Vidíte, že namiesto toho, aby ste núdzový stav využili, tak vy ste ho zneužili. A toto je presne ten problém, prečo toľko ľudí začína cítiť takú odpornú a obrovskú nenávisť voči tejto vláde, že to za chvíľku nebudete vedieť zrátať. Vy práve, strana Obyčajní ľudia, keď vás môžem vôbec nazývať stranou vzhľadom na to, ako fungujete, ste historickým skokanom. Historickým skokanom, ale smerom z mosta, smerom nadol, pretože taký rýchly pád preferencií nezažil nikto. A môžete z toho obviňovať kohokoľvek, protestujúcich ľudí, opozíciu, ktorá kritizuje vaše nariadenia, opatrenia, spôsob komunikácie, politické rozhodnutia, ale zodpovední ste za to v skutočnosti len vy sami, pretože nikto z vás nemá odvahu, aby sa postavil a zastavil Igora Matoviča v rozhodnutiach, o ktorých všetci dobre viete, že sú šialené, že sú hlúpe a že pochádzajú len z jeho hlavy, pričom nerešpektuje odborníkov, nerešpektuje lekárov, vedcov, nerešpektuje nikoho, ktorý sa ho snaží presvedčiť, aby tieto rozhodnutia nerobil. Pretože keby ste uvažovali v nejakej, v nejakých kauzálnych súvislostiach, v intenciách príčiny a následku, tak by ste presne došli k tomu, čo tu povedali mnohí moji kolegovia, že bod, kedy sa to tu celé zosypalo, a práve z vašich pohľadov, ja vás tu teraz nebudem poúčať, spochybňovať, nič, ale z tých vašich pohľadov sa to zosypalo presne od momentu, keď ste prišli s celoplošným testovaním. Presne od toho momentu, kedy ste celý národ vyhnali do ulíc a testovali ich jednoducho testami, ktoré na to nie sú určené, a spôsobom, ktorý vôbec nebol vhodný, ste dosiahli to, že sa situácia začala rapídne a rapídne zhoršovať. Chcete núdzový stav preto, aby ste vraj mohli riešiť túto situáciu, aby ste mohli bojovať s vírusom. Ale vzápätí po určitej dobe toho vášho lockdownu, alebo akokoľvek to nazývate, príde sám predseda vlády, ktorý povedal, že nám neostáva nič iné, len ten lockdown, a povie, lockdown nefunguje. Nefunguje, nepomohlo to, nič sa nestalo, čísla nám ďalej rastú, testujeme PCR testami, antigénovými testami a stále stúpa počet nakazených. Nemocnice, niektoré, to treba dodať, nie všetky, lebo taká situácia vôbec nie je, niektoré nemocnice nestíhajú. Kým určitá skupina lekárov a zdravotných sestier sa ide zodrať z kože, ja sa pred nimi hlboko klaniam, pretože tí ľudia pracujú v zdravotníctve, ktoré všetky tieto vlády tunelovali, zničili a s ktorými ste vy doteraz neurobili nič, tak zase iná časť lekárov v podstate manažuje pacientov cez telefón, chodí do roboty len na kávu a nemajú nejaký záujem sa do tejto situácie zapojiť. A namiesto toho, aby ste na vyriešenie tejto situácie sústredili s cieľom toho, aby ľudia mohli konečne začať žiť normálny život, tak ste celé leto mali leháro, oddychovali ste, kašľali ste na všetko. A dnes vidíme plody vašej nieže práce, ale nepráce, plody vášho nič nerobenia. Lebo keby ste sa kompletne pozreli na problém zdravotníctva, identifikovali slabé stránky, nastavili si riziká a videli, čo všetko nefunguje, čo je zlé a čo v prípade krízovej situácie môže zlyhať, a na základe týchto vecí by ste začali riešiť tieto riziká, riešiť tieto nedostatky a prijali opatrenia, ktoré môžu pomôcť vyriešiť tieto problémy, tak by sme dnes nemuseli byť v takejto situácii. Ako ste pracovali na tom, aby sa vyriešil ... (nezrozumiteľne vyslovené, pozn. red.) materiálne, technické a hlavne personálne zabezpečenie zdravotníctva? Môžete tu hovoriť, čo chcete. Ale hovoril som minimálne s desiatimi lekármi, ktorí mi povedali, že ste nespravili nič v ich práci, v ich fungovaní, v systéme ich miezd a čohokoľvek iného sa neurobila žiadna zmena. Žiadna zmena, ktorá by mohla pomôcť vyriešiť personálne problémy zdravotníctva. Neurobilo sa nič. A až v decembri, neviem, kedy to presne bolo, náhle premiér Matovič, ktorý riadi štát cez Facebook, vyšiel s informáciou, že 7-eurový príplatok dostane každý zdravotník pracujúci na tých COVID oddeleniach za hodinu v rámci svojej práce. V decembri? V decembri, priatelia, ste začali riešiť tento základný problém? A keď som sa znovu pýtal zdravotníkov, ako ho vlastne vyriešili, no nikto nevie. Legislatíva nie je, ako to budú realizovať, nevieme. Zatiaľ máme len premiérov status. Lenže takých premiérových statusov, priatelia, už bolo veľmi veľa. Bolo ich veľmi veľa a častokrát končili tak, že opak sa stal pravdou. Pýtal som sa zdravotníkov, ktorí dostávali tie vaše odmeny, ako vy ste to nazvali, za tú prvú vlnu. Jedna zdravotná sestra, 60 eur jej prišlo. Pracuje tam hodiny a hodiny v tom obleku. Jednoducho naťahuje sa, pomaly nespí a dostane 60 eur. Úplne úžasné! A motivácia ako od výmyslu sveta. A potom sa divíte, že tí ľudia za smiešne mzdy nechcú pracovať v takýchto neľudských podmienkach. A nedávam vám to, samozrejme, celé za vinu, lebo to zdravotníctvo je tu tunelované systematicky od roku ´89. Ale vy ste mali celý rok, lebo ste vedeli, že ste v špeciálnej situácii, a vy ste neurobili nič. A aj napriek tomu, že budete tvrdiť, že ste urobili toto alebo hento. Nie je to pravda! Nič také sa neurobilo. A práve naopak. Spôsobili ste množstvo doslova vzbúr ako v popradskej nemocnici, kde ste dali penťáka riaditeľa a vzbúrilo sa celé osadenstvo nemocnice. Teraz v Prešove ste dali nejakého experta na výmenu okien za riaditeľa nemocnice. A takto to pokračuje ďalej. Vaša personálna politika je jedna väčšia katastrofa za druhou. A to sa potom odráža na celé Slovensko. Ľudia už nechcú núdzový stav. A vy sa im nemôžte diviť. Pretože sa už nemôžu na toto pozerať. Nedokážu normálne žiť. Povedzte im, ja som sa to pýtal asi v októbri, dokedy ešte. Povedzte majiteľom reštaurácií, povedzte majiteľom fitnescentier, dokedy majú ešte vydržať. Premiér z ničoho nič, keď ich uistil, že 29. januára všetko skončí, prišiel a povedal, máme tu novú mutáciu, prišiel britský koronavírus, asi budeme predlžovať mesiac, dva a ďalšie. Ako môže prichádzať takáto komunikácia od predsedu vlády? Čo tí ľudia majú robiť? Veď nemajú z čoho žiť, veď sú zúfalí. A oni by vaše rozhodnutia vedeli pochopiť, keby boli logické, keby vychádzali z racionálnych predpokladov a keby boli informovaní tak, že sa to zo dňa na deň neustále nemení, a keby sa nemuseli pozerať na to, ako sa jeden člen vlády obviňuje s druhým a nadávajú si do idiotov. Veď tá situácia je katastrofálna, je tragická. A ja sa vás pýtam, načo vlastne ten lockdown celý, ktorý tu máme a ktorý potrebujete neustále predlžovať, k čomu má slúžiť? Na čo je dobrý? Pretože ak je to nástroj, ktorý funguje na to, aby bojoval s vírusom, tak mne nejaká zásadná obyčajná logika, nejaký racionálny rozum hovorí, že keď dnes obmedzíte sociálnu mobilitu ľudí, že keď dnes tých ľudí pozatvárate doma alebo zrušíte prakticky všetky formy nejakej zábavy, nejakého kultúrneho vyžitia, na ktorom sa môžu zúčastňovať, tak po určitom čase, aj napriek tomu, že vám tá krivka môže klesnúť, lebo naozaj tá mobilita sociálna znižuje, tak po určitom čase to predsa musíte otvoriť. Musíte to znovu otvoriť. A čo potom? A čo sa potom stane? No znovu to začne rásť. Pozrite sa na príklad Írska. Írsko bolo 6 týždňov v tvrdom lockdowne, v tvrdom, v extrémne tvrdom. Klesli im čísla na jedny z najlepších na svete. Otvorili, začali žiť normálnym životom, lebo si mysleli, že majú vyriešené, a teraz sú jedni z najhorších na svete. Dokonca, pokiaľ viem, tak majú najhoršie čísla na milión obyvateľov na celom svete. Čo im pomohol 6-týždňový lockdown? Akurát tak ekonomickú katastrofu. Pretože všetci tí ľudia, ktorí teoreticky sa mali dostať do kontaktu s vírusom, sa s ním aj tak nakoniec do kontaktu dostali. Akurát to prišlo neskôr a spôsobilo to obrovské ekonomické škody. Na jar ste hovorili, že potrebujete lockdown a všetky tieto opatrenia na to, aby ste sploštili krivku a mohli pripraviť zdravotníctvo. Vtedy to ľudia akceptovali, pretože nevedeli, s čím majú do činenia, nevedeli, aký nebezpečný je tento vírus, a boli ochotní akceptovať túto stratu peňazí, túto stratu práce. Boli ochotní akceptovať aj stratu slobody len za cenu, že pripravíte zdravotníctvo. Vy ste ich oklamali. Oklamali ste ich. Vy ste sa tvárili, v júni vystúpil premiér Matovič, máme najlepšie čísla v Európe, sme králi, sme najlepší! A čo prišlo potom? Čo prišlo potom? No jednoducho ste si dali dovolenku, ako som už predtým povedal. A ja sa teda pýtam, ako to ideme ďalej riešiť? Pretože vy ste ľuďom tieto odpovede nedali. Čaká ich tretia vlna, štvrtá vlna, piata vlna, príde britský vírus, africký vírus, ázijský vírus? Koľko tých mutácií ešte príde? Vy tieto odpovede nemáte. Ja tomu chápem. Ale začnite s ľuďmi komunikovať racionálne, pretože keď im poviete, že odpoveďou na všetky tieto problémy je vakcína, no tak sa musím začať normálne v duchu smiať alebo plakať nad týmto vaším rozhodnutím. Pretože vy sami neviete, či tá vakcína bude účinná. Už len z toho hľadiska, že ak máte chorobu, pri ktorej 99,6 alebo 99,7 % ľudí túto chorobu prežije, tak na základe čoho vy identifikujete, či tú chorobu prežil vďaka vakcíne alebo či ju prežil vďaka vlastnej imunite? Keď máte chorobu, ktorá neustále mutuje, a sami hovoríte, že tu máte nový kmeň vírusu, kto z vás príde, kto z vás sa tu teraz môže postaviť a povedať: „Vakcína od Pfizeru, ktorú očkujeme ľuďom, bude na britský koronavírus účinná. Povedzte to niekto z vás. Viete to? Neviete. A keď to neviete a keď ste nie ste istí, tak načo potom očkujete? Keď ten človek, ktorý sa zaočkuje, berme to tak, že bude účinná, sa o mesiac nakazí novým kmeňom, na ktorý, prosím vás, táto vakcína nemusí byť účinná, tak načo to bolo celé dobré? Budete ich celý rok držať zase v zajatí a počkať na ďalšiu vakcínu, na nový kmeň a potom príde ďalší kmeň, ako je to s chrípkou, a budeme sa točiť donekonečna, až prídeme všetci úplne o všetko? Kto z vás povie, že vakcína bude účinná na nový kmeň koronavírusu, o ktorom neustále píšete? Nikto. Ani jeden lekár. Ani jeden poslanec. Nikto toto zodpovedne nepovie. A toto je presne ten problém, pre ktorý hovorím, že vakcína nie je riešenie. Odhliadnuc od všetkých iných tých tém, pri ktorých som čítal rôzne vyjadrenia rôznych lekárov, ktorí upozorňovali, to nie sú moje vyjadrenia, ale ľudia, ktorí upozorňovali, že úplne nová technológia mRNA vakcíny, ktorá nemá nič spoločné so všetkými inými vakcínami, ktoré boli doteraz ľuďom pichané, má to riziko, že ona v podstate motivuje imunitný systém, aby vyhľadával nakazené bunky a tie ničil. A títo lekári sa boja toho, že ten imunitný systém začne mylne identifikovať zdravé bunky za nakazené a môže vzniknúť autoimunitné ochorenie. Nie je to môj názor. Je to názor mnohých lekárov a svetových odborníkov. A viete, čo jediné môže vyvrátiť takýto názor? Dlhodobá klinická štúdia. A tá klinická štúdia neprešla. A presne z týchto dôvodov Európska lieková agentúra dala tejto vakcíne a všetkým ďalším vakcínam len podmienenú registráciu, pretože ľudia, ktorí si ju dnes dajú očkovať, sú subjektmi klinických štúdií. To je proste fakt. Sledujú sa negatívne účinky, sledujú sa dôsledky a títo ľudia dnes v podstate slúžia v rámci tohto medicínskeho experimentu ako zberňa informácií. Ja nemám nič proti ľuďom, ktorí si to chcú pichnúť, ktorí tomu veria. Je to ich slobodné rozhodnutie, ale taktiež slobodne dúfam, že to bude rozhodnutie nás všetkých, ako sa máme s touto chorobou vysporiadať. A z tohto dôvodu, vážené dámy, vážení páni, kolegyne, kolegovia, odpovedzte mi, prosím vás, v mene slovenských obyvateľov, dokedy ešte? Aký máte plán? A nehovorte, že vakcína to vyrieši, lebo viete, že nie. Pýtam sa vás, koľko budú žiť v lockdowne? Či dopadneme ako tí Íri, že sa ulockdownujeme, až všetko bude krásne, rozprávkové, ružové, a potom sme všetky naspäť. Pretože tak to už v podstate býva, ak nám to logika hovorí, ak niečo zavriem a zajtra to otvorím, tak to zase dopadne. Pýtam sa, či zase ľudia budú musieť stáť v mínus desiatkach, mínus dvanástkach v mrazoch v nekonečných radoch, aby tak ochoreli a čakali na antigénové testy, ktoré vám ukážu hocičo. Pretože však vieme aj na príkladoch ministrov, že mali negatívne testy a potom skončili s horúčkami. Načo sú dobré tie testy? Asi na to, čo povedal pán premiér, že ich môžme hodiť niekde za psom. Vážené dámy, vážení páni, a tá najdôležitejšia úvaha, ktorá spočíva v tom PCR testovaní, na základe ktorého vlastne všetky tie opatrenia prijímate, a všetci vieme, že tu existuje tá logika, priama úmera, čím viac testov, tým viac nakazených. Vy to prezentujete ako nakazení, médiá to prezentujú ako nakazení. Všetci vieme dobre, že je to len pozitívny výsledok, ktorý môže v rôznych prípadoch znamenať hocičo. A čítal som si vyjadrenia profesorov Kornelie Polok a profesora Romana Zielińského z Poľska, ktorí 30 rokov pracujú s metódou PCR v oblasti botaniky a venujú sa jej výskumu, zdokonaľovaniu, a títo ľudia povedali na rovinu, že PCR metóda, antigénová už ani nevraviac, vôbec nie je vhodná na skúmanie vírusov. Hovorím, citujem dvoch profesorov. Povedali, že s týmito testami sú obrovské problémy, že častokrát sa nedokáže správne sekvenovať ľudská RNA od tej vírusovej RNA v rámci toho steru z krku. Že tieto testy častokrát vydávajú rôzne falošné výsledky, že tie metódy a výroba tých testov sa líši od každej spoločnosti. Že registráciu dostane už dnes hocikto. Pretože tie testy vraj nie sú vôbec vhodné na túto diagnostiku, ale sú dobré ako perfektný biznis. Citoval som dvoch poľských profesorov, ktorí 30 rokov túto metódu používajú, skúmajú, využívajú ju a na základe toho sa vyjadrili. A preto sa chcem opýtať aj seriózne. Keď vieme, že vakcína nepomôže, keď vieme, že lockdown neúčinkuje, citujem premiéra Slovenskej republiky, čo ste vlastne urobili doteraz, aby ste zlepšili ľudské zdravie? Pretože poznatky, ktoré máme, svedčia o tom, že vieme presne identifikovať, ktoré skupiny obyvateľov sú rizikové. Vieme presne, ktoré deficity povedzme vitamínov a iných látok pomáhajú k tomu, aby vírus mal ťažší priebeh u človeka a mohol mu spôsobiť smrť. A naopak, na základe tohto vieme aj identifikovať, čo presne človeku pomáha na to, aby sa týmto ťažkým príznakom vyhol. Je to obezita, sú to tie komorbidity známe, cukrovka, srdcové problémy, sú to nedostatok, deficit vitamínu D a tak ďalej, čo všetko prispieva k tomu, aby mal ten človek ťažší priebeh. A potom je tu tá otázka na vás všetkých, čo ste ako vláda za celý ten rok urobili, aby populácia bola zdravšia a aby to jediné, čo môže skutočne vyriešiť tento problém, a to je zdravá populácia s dobrou imunitou a ochrana tých rizikových skupín s tým, že im aktívne pomôžeme, čo ste urobili pre to, aby sa situácia zlepšila a ľudia boli zdravší? Distribuovali ste vitamín D? Informovali ste ľudí o tom, aká je, aká je rizikovosť, keď majú deficit tohto vitamínu? Informovali ste o tom, aké obrovské riziko je obezita? Informovali ste ich o tom, ako by mali pracovať na svojom životnom štýle, aby proste zhodili váhu, aby boli zdravší? Hovorili ste im, ako priamo súvisia všetky tieto negatívne faktory s tým, do akého stavu sa dostanú? Prišli ste, ja neviem, s inštruktážnymi videami, s informáciami, s motiváciou, kde ste im jasne popísali? Bohužiaľ, ľudia sú veľmi zle informovaní o tom, ako toto veľmi vplýva na ľudské zdravie a môže to vplývať aj na ten vírus. To sú, poviete si, maličkosti, hlúposti, ale to mohlo zachrániť stovky životov, lebo keby ten človek v marci vedel, že potrebuje povedzme zhodiť váhu alebo potrebuje sa viac jesť pestrejšiu stravu, získavať viac vitamínov, užívať nejaké doplnky, tak v októbri, novembri už mohol byť v úplne inom fyzickom stave a nemusel ten vírus takto prežívať. Zamyslite sa na tým a myslite do minulosti, ako ste premrhali túto šancu, a zamyslite sa aj na tým, či nechcete konečne začať v tejto veci niečo robiť, pretože prevencia je určite lepšia ako 1 500 lockdownov. Prevencia je lepšia a lacnejšia ako všetky tie gigantické, miliardové a miliardové ekonomické škody, ktorými sme svedkami a ktoré sa neustále prehlbujú vďaka týmto rozhodnutiam. Zamyslite sa nad tým, či nechcete podporiť zdravie našich obyvateľov. Či nechcete, aby boli zdravší, či nechcete konečne prijať racionálnejšie rozhodnutia, ktoré nespočívajú v tom, že v zimných mesiacoch ľuďom zakážete športovať, lebo to ste urobili. Ťažko je behať v mínus dvanástich vonku, ale určite je ľahšie športovať niekde v zatvorenom športovisku, ale vy ste im to zavreli, lebo to je rizikové, keď ľudia budujú svoje zdravie. A či nechcete začať úplne iným prístupom, ktorý ľuďom môže pomôcť byť zdravšími. To sú také tie moje otázky, na ktoré by som chcel odpovede, a podľa mňa by si zaslúžili aj odpovede všetci obyvatelia Slovenskej republiky, pretože aj vy sami musíte vedieť, že takto sa donekonečna žiť nedá. A že aj napriek tomu, že sa vám to ľahko hovorí, že sa usmievate, že ste všetci vyrehotaní, že máte 4 500 v čistom mesačne, tak sa dá žiť, to je jasné, to nie je pochýb, ale tí ľudia už z čoho žiť nemajú a už nie sú zvedaví na to, či Matovič povie Sulíkovi, že je idiot alebo debil, ale sú zvedaví na to, kedy budú žiť normálne a čo im môže pomôcť k tomu, aby konečne mohli začať zarábať peniaze, prestali sa báť a nečelili tejto šialenej psychóze, pretože tá šialená psychóza je omnoho horšia ako samotný vírus.